SKRIFTLIG FORESPØRGSEL E-2472/02

af Bartho Pronk (PPE-DE) til Kommissionen

(4. september 2002)

Om: Socioøkonomiske virkninger af udvidelsen for speditionssektoren

Efter al sandsynlighed vil Den Europæiske Union i januar 2004 blive udvidet med en række medlemsstater. Ud over alle de positive virkninger vil der f.eks. for speditionssektoren også være negative virkninger. Inden for speditionssektoren skal f.eks. de forskellige arbejdstagere, der beskæftiger sig med toldvirksomhed (tolderklæringer) blive arbejdsløse som følge af, at toldformaliteter med de nye medlemsstater forsvinder. En række virksomheder i denne sektor, navnlig de virksomheder, hvis aktiviteter er rettet mod de nye medlemsstater, vil være nødt til at lukke. Ifølge en vurdering i Nederlandene vil muligvis 4 250 arbejdstagere i Unionen blive arbejdsløse, navnlig arbejdstagere, der bor i områder med høj arbejdsløshed.

Derfor ønsker jeg at stille Kommissionen følgende spørgsmål:

1. Er Kommissionen rede til at undersøge de socioøkonomiske virkninger af EU-udvidelsen for speditionssektoren? I benægtende fald, er Kommissionen så rede til selv at finansiere en sådan undersøgelse af sektoren?

2. Er Kommissionen rede til at træffe foranstaltninger inden for beskæftigelse og omskoling af arbejdstagere, der med udvidelsen bliver arbejdsløse?

3. Er Kommissionen rede til at tage hul på strukturfondene for at skabe beskæftigelse navnlig nu, hvor den for størstedelen vedrører områder med høj arbejdsløshed?

Svar afgivet på Kommissionens vegne af Anna Diamantopoulou

(18. oktober 2002)

Retningslinjerne for beskæftigelsen, som Rådet vedtog som led i den europæiske beskæftigelsesstrategi, tilskynder medlemsstaterne til at vedtage aktive arbejdsmarkedsforanstaltninger for at forebygge og bekæmpe arbejdsløshed og fremme arbejdsløses hurtige optagelse eller genoptagelse på arbejdsmarkedet. Retningslinjerne opfordrer ligeledes medlemsstaterne til at udarbejde en sammenhængende strategi for livslang uddannelse, der skal fremme arbejdstagernes tilpasning til økonomiske strukturændringer. Kandidatlandene bliver ved deres tiltrædelse underlagt retningslinjerne for beskæftigelse på lige fod med de nuværende medlemsstater.

Det er i den sammenhæng, man skal se de foranstaltninger, som skal træffes for at imødegå de sektorspecifikke strukturomlægningsproblemer i forbindelse med udvidelsen.

Den Europæiske Socialfond (ESF) bidrager til de aktioner, der gennemføres i henhold til den europæiske beskæftigelsesstrategi og de årlige retningslinjer for beskæftigelsen(1). Den udgør således Fællesskabets vigtigste finansielle støtteinstrument i forbindelse med medlemsstaternes tiltag for at forbedre arbejdsmarkedet. De andre strukturfonde kan inden for deres område bidrage til at skabe nye job i mål 1 og 2-regioner.

Programmerne for perioden 2000/2006 indeholder foranstaltninger til afhjælpning af de problemer, som det ærede medlem gør opmærksom på. Endvidere planlægger man ved tilrettelæggelsen af strukturfondene i de nye medlemsstater for perioden 2004/2006 at tage særligt hensyn til behovet for tiltag til forebyggelse af arbejdsløshed i forbindelse med de igangværende socioøkonomiske strukturændringer i disse lande.

Udgifter til særforanstaltninger i forbindelse med nedlæggelse af arbejdspladser i toldvæsenet, såsom førtidspensionering, er ikke berettiget til samfinansiering fra strukturfondene.

(1) Europa-Parlamentets og Rådets forordning (EF) nr. 1784/1999 af 12. juli 1999 om Den Europæiske Socialfond, EFT L 213 af 13.8.1999.